Som et forsøg står der fra i dag 40 el-løbhjul ved fire trafikknudepunkter i Frederikshavn. El-løbehjulene kan bruges af medarbejdere ved udvalgte virksomheder til at komme det sidste stykke fra knudepunkt til arbejdsplads eller omvendt. Det er NT, Frederikshavn Kommune og firmaet VOI, som står bag projektet. Glæde hos kommunen I Frederikshavn Kommune glæder man sig over projektet, fortæller Anette Ravnholt, Kultur og Borgerservicechef hos Frederikshavn Kommune. - Vi glæder os til at afprøve, om løbehjul skal være en del af bybilledet i Frederikshavn, og vi er naturligvis spændte på, hvordan opbakningen fra de rejsende bliver. Vi håber, at flere vil bruge bus eller tog til og fra arbejde, når de får muligheden for at komme fra stoppestedet eller stationen på løbehjul til deres arbejdsplads, siger hun. Det er blot anden gang, VOI lancerer el-løbehjul uden for de fire største byer i Danmark, men ser frem til at være med i forsøget. - I Voi mener vi, at samarbejdet mellem el-løbehjul og den kollektive trafik er fremtidens svar på moderne transport, der vil gavne både trængslen på vejene, klimaet og give borgerne en mere fleksibel hverdag. Derfor håber vi også, at vi med tiden kan udvide til flere virksomheder, men også uddannelsessteder og fritidsaktiviteter, så flere kan få gavn af el-løbehjulene, siger Julie Blom Hansen, der er senior operations manager hos Voi. Aalborg og Nørresundby siden 2019 I Aalborg Kommune har man siden november 2019 tilbudt borgerne i Nørresundby og Aalborg muligheden for at benytte sig af el-løbehjul også gennem Voi. I perioden november 2019 til maj 2021 er der blevet kørt 350.000 km. fordelt på 230.000 ture på de ca. 250 el-løbehjul, som kommunen stiller til rådighed. En af bekymringen omkring el-løbehjul har været trafiksikkerheden. Her viser evalueringen fra Aalborg Kommune, at der kun har været fire registrerede uheld med el-løbehjul på knapt halvandet år. Til sammenligning var der i samme periode 51 registrerede cykeluheld.
Fra onsdag 1. september har medarbejdere på udvalgte virksomheder i Frederikshavn mulighed for at tage et løbehjul på arbejde.